চট্টগ্রাম সরকারি উচ্চ বিদ্যালয়

চট্টগ্রাম সরকারি উচ্চ বিদ্যালয় বাংলাদেশের দক্ষিণ-পূর্বাঞ্চলের বন্দর নগরী চট্টগ্রামের কলেজ রোডে অবস্থিত একটি  সরকারি মাধ্যমিক বিদ্যালয়। ১৯০৬ খ্রিষ্টাব্দে এটি চট্টগ্রাম ট্রেইনিং স্কুলের প্র্যাকটিসিং স্কুল হিসেবে প্রতিষ্ঠিত হয়। এটি ছিল মূলত একটি মিডল ইংলিশ স্কুল। পরবর্তীতে, এটি জুনিয়র হাই স্কুল হিসাবে স্বীকৃতি পায়। ২০১৮ সালে বিদ্যালয়ের ১১১ বর্ষ পূর্তি উৎসব আয়োজিত হয়।

ইতিহাস 
বিদ্যালয়টি ১৯০৬ সালে চট্টগ্রাম মডার্ন ইংলিশ স্কুল বা চট্টগ্রাম মিডল ইংলিশ স্কুল (এম.ই স্কুল) নামে প্রতিষ্ঠিত হয়। ১৯১৭ সালে রূপান্তরের পর ১৯১৮ সালে এটি সরকারি প্রতিষ্ঠান হিসেবে ঘোষণা করা হয়। ১৯৫৮ সালে চতুর্থ থেকে ষষ্ঠ শ্রেণির জন্য অতিরিক্ত বেসরকারি শাখা খোলার অনুমতি দেওয়া হয়। ১৯৬৬ সালে বিদ্যালয়টির নামকরণ করা হয় চট্টগ্রাম জুনিয়র গভর্নমেন্ট হাই স্কুল। ১৯৭৭ সালে এর নাম পরিবর্তন করে রাখা হয় চট্টগ্রাম সরকারি উচ্চ বিদ্যালয়। ১৯৮১ সালে প্রথম ব্যাচের শিক্ষার্থীরা মাধ্যমিক স্কুল সার্টিফিকেট (এসএসসি) প্রোগ্রামে ভর্তি হয়। ২০০৯ সালে দ্বি-শিফট ব্যবস্থা চালু করা হয়। বর্তমানে ৫ম থেকে ১০ম শ্রেণি পর্যন্ত প্রতিটি শ্রেণিতে দুটি শিফট এবং চারটি করে বিভাগ রয়েছে।

অবস্থান
অত্র বিদ্যালয়টি চট্টগ্রাম নগরীর অন্যতম গুরুত্বপূর্ণ এলাকা চকবাজারের কলেজ রোডে অবস্থিত। এর বিপরীতে চট্টগ্রাম কলেজ এবং পাশে হাজী মুহাম্মদ মহসিন কলেজ অবস্থিত।

শিক্ষাকার্যক্রম 
ব্রিটিশ উপনিবেশিক আমল থেকেই বিদ্যালয়টি চট্টগ্রাম অঞ্চলে শিক্ষার প্রসারে একটি অনন্য ভূমিকা পালন করে আসছে। বর্তমানে এখানে প্রায় ২,১০০ জন শিক্ষার্থী পঞ্চম থেকে দশম শ্রেণি পর্যন্ত অধ্যয়ন করছে। পাঠদান দুটি শিফটে পরিচালিত হয়—প্রভাতী ও দিবা। এখানে নবম ও দশম শ্রেণিতে বিজ্ঞান ও মানবিক বিভাগ চালু রয়েছে।  

প্রথাগতভাবে প্রতি ডিসেম্বর মাসে প্রতিযোগিতামূলক ভর্তি পরীক্ষার মাধ্যমে পঞ্চম শ্রেণিতে শিক্ষার্থী ভর্তি করা হতো। তবে ২০২০ সালে করোনাভাইরাস মহামারির পর থেকে ভর্তি কার্যক্রম লটারি পদ্ধতিতে পরিচালিত হচ্ছে। সম্পূর্ণ ভর্তি প্রক্রিয়া জেলা প্রশাসন কর্তৃক পরিচালিত ও নিয়ন্ত্রিত হয়।  

চট্টগ্রাম সরকারি উচ্চ বিদ্যালয়ের ছাত্ররা পূর্বে তিনটি পাবলিক পরীক্ষায় অংশগ্রহণ করত—মাধ্যমিক স্কুল সার্টিফিকেট (এসএসসি), জুনিয়র স্কুল সার্টিফিকেট (জেএসসি; পূর্বে জুনিয়র বৃত্তি পরীক্ষা), এবং প্রাথমিক স্কুল সার্টিফিকেট (পিএসসি; পূর্বে প্রাথমিক বৃত্তি পরীক্ষা)। পিএসসি ও জেএসসি পরীক্ষার বিলুপ্তির পর বর্তমানে বিদ্যালয়টি কেবল এসএসসি পরীক্ষায় অংশগ্রহণ করে, যেখানে শিক্ষার্থীরা প্রতিবছর ধারাবাহিকভাবে উৎকৃষ্ট ফলাফল অর্জন করে থাকে।

ব্যবস্থাপনা
বিদ্যালয়ের পাঠকার্য পরিচালনা এবং অন্যান্য প্রাতিষ্ঠানিক কার্যক্রম পরিচালনার জন্য বিদ্যালয়ে রয়েছেন  ৫২ জন শিক্ষক-শিক্ষিকা। একজন প্রধান শিক্ষকের নেতৃত্বে এবংদুইজন  সহকারী প্রধান শিক্ষকের সার্বিক তত্ত্বাবধানে বিদ্যালয়ের যাবতীয় কার্যক্রম পরিচালিত হয় । এছাড়াও দাপ্তরিক বিভিন্ন কাজে সহযোগিতা করার জন্য আছে ১০ জন কর্মকর্তা-কর্মচারী।

উল্লেখযোগ্য শিক্ষার্থী
 আফতাব আহমেদ (জন্ম ১৯৮৫), আন্তর্জাতিক ক্রিকেটার
 আদিল হোসেন নোবেল, বাংলাদেশি মডেল ও অভিনেতা
 ইয়াসির আলী, বাংলাদেশি ক্রিকেটার
 মিনার রহমান, বাংলাদেশি সঙ্গীতশিল্পী, গীতিকার, সুরকার ও কার্টুনিস্ট
 সুবির চৌধুরী, (জন্ম ১৯৬৭) লেখক, ব্যবস্থাপনা পরামর্শক 
 নিয়াজ আহমেদ খান, ঢাকা বিশ্ববিদ্যালয়ের ৩০ তম উপাচার্য। 
 মুহাম্মদ ইউনূস (জন্ম ২৮ জুন, ১৯৪০), বাংলাদেশী সামাজিক উদ্যোক্তা, অধ্যাপক, সমাজসেবক ও নোবেলজয়ী অর্থনীতিবিদ এবং বাংলাদেশের অন্তর্বর্তীকালীন সরকারের প্রধান উপদেষ্টা হিসেবে দায়িত্ব পালন করছেন। 

 আরও দেখুন  
 বাংলাদেশের স্কুলের তালিকা

তথ্যসূত্র 

বহিঃসংযোগ

বিষয়শ্রেণী:১৯০৬-এ ব্রিটিশ ভারতে প্রতিষ্ঠিত
বিষয়শ্রেণী:১৯০৬-এ প্রতিষ্ঠিত শিক্ষাপ্রতিষ্ঠান
বিষয়শ্রেণী:চট্টগ্রামের সরকারি বিদ্যালয়
বিষয়শ্রেণী:বাংলাদেশের বালক বিদ্যালয়
বিষয়শ্রেণী:বাংলাদেশ উন্মুক্ত বিশ্ববিদ্যালয়ের শিক্ষাকেন্দ্র